《赠陈道人》
宋代·华岳

君不见樵人王翰画山水，一夜风雷揭窗纸。
又不见长沙洞清画龙蛇，满轴烟云翻捻指。
二子相去数百年，笔端妙意谁能传。
双溪道人何所授，一见笔法堪齐肩。
笔一淡，轻烟映出垂杨岸。
远山依约不还无，斜照不红秋水漫。
笔一浓，黑云万叠翻狂风。
江天日暮暗烟霭，天地星斗皆昏朦。
潇洒诗人不解语，被君吐作无声句。
何时觅取绡一缣，写我英姿伴烟雨。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。